En dejlig ung ridder
En dejlig, ung ridder i lunden mon gå,
en adelsmands datter så tænkte han på.
Han hende ville ægte og tage til sin brud,
for hun var så ung, og så yndig så hun ud,
for hun var så ung, og så yndig så hun ud.

Den ridder til jomfruens fader gik ind:
"Så stærkt eders datter mig ligger på sind.
Kun hende vil jeg ægte og tage til min brud,
for hun er så ung, og så yndig ser hun ud,
for hun er så ung, og så yndig ser hun ud."

"Herr ridder, herr ridder, I beder en hind,
men fremmede skytter har fanget den ind.
Min datter er trolovet, hun er en hertugs brud,
for hun er så ung, og så yndig ser hun ud,
for hun er så ung, og så yndig ser hun ud."

Folkesange
Anonym komponist
Anonym forfatter